กสิกรจับมือแมคควอรีเสริมบารมี บุกหลักทรัพย์ก่อนรุกวาณิชธนกิจ
กสิกรไทย จับมือ แมคควอรี กรุ๊ป ดันธุรกิจหลักทรัพย์ขึ้นท็อปทรี ตั้งเป้าเพิ่มรายได้ 30% ใน 2 ปี รับกระแสเออีซี ก่อนลุยธุรกิจวาณิชธนกิจ
11 ก.พ. 2555

กสิกรไทย จับมือ แมคควอรี กรุ๊ป ดันธุรกิจหลักทรัพย์ขึ้นท็อปทรี ตั้งเป้าเพิ่มรายได้ 30% ใน 2 ปี รับกระแสเออีซี ก่อนลุยธุรกิจวาณิชธนกิจ
นายบัณฑูร ล่ำซำ ประธานเจ้าหน้าที่บริหาร ธนาคารกสิกรไทย เปิดเผยว่า ธนาคารได้เซ็นสัญญาเป็นพันธมิตรเชิงกลยุทธ์ทางธุรกิจกับแมคควอรี กรุ๊ป เพื่อเพิ่มขีดความสามารถในการให้บริการลูกค้าไทยที่มีแนวโน้มออกไปลงทุนในต่างประเทศมากขึ้น สอดคล้องกับโอกาสทางการค้าที่จะเปิดกว้างขึ้นในอนาคตจากการเปิดประชาคมเศรษฐกิจอาเซียน (เออีซี) และจีน
ความร่วมมือดังกล่าวในเบื้อง ต้นจะเริ่มจากการให้บริการลูกค้าในธุรกิจหลักทรัพย์ร่วมกันภายใต้ชื่อ บริษัทหลักทรัพย์ (บล.) กสิกรไทยแมคควอรี (KSMACQ) ซึ่งการร่วมมือกันครั้งนี้จะทำให้ธุรกิจหลักทรัพย์ของธนาคารมีส่วนแบ่งตลาดเพิ่มขึ้นเป็น 6.49% หรือสูงเป็นอันดับ 3 ทันที นอกจากนี้จะมีการแลกเปลี่ยนด้านบทวิจัยตลาดระหว่างกัน ยังทำให้บริษัทสามารถออกบทวิเคราะห์หุ้นได้เพิ่มขึ้นจาก 70% เป็น 85% ของการซื้อขาย 
“ข้อตกลงทางธุรกิจนี้ไม่ใช่การร่วมทุน เพราะธนาคารยังถือหุ้น บล.กสิกรไทย เต็ม 100% แต่เป็นลักษณะการร่วมมือกัน เพราะเดิม บล.กสิกรไทย มีส่วนแบ่งตลาดอยู่ที่ 3.29% เป็นที่หนึ่งด้านไอพีโอและเข้าใจตลาดไทยดี ขณะที่แมคควอรีมีอยู่ 3.2% เมื่อรวมกันจึงเข้ามาเสริมธุรกิจให้มีความแข็งแกร่งขึ้น โดยคาดว่าในปี 2556 จะมีรายได้จากธุรกิจหลักทรัพย์เพิ่มขึ้น 30%” นายบัณฑูร กล่าว
นายบัณฑูร กล่าวว่า ในระยะต่อไปธนาคารจะขยายความร่วมมือในครั้งนี้ต่อไปยังธุรกิจวาณิชธนกิจที่จะให้บริการเกี่ยวกับการซื้อขายและควบรวมกิจการทั้งในและต่างประเทศ ธุรกิจบริหารการเงินในกลุ่มลูกค้าธุรกิจขนาดใหญ่ และการออกใบสำคัญแสดงสิทธิอนุพันธ์ เพื่อขยายฐานลูกค้ากลุ่มสถาบันให้มากยิ่งขึ้น 
“จากนี้ไปสถาบันการเงินไทยจะต้องเพิ่มขีดความสามารถตนเองให้รองรับกระแสเงินทุนที่จะไหลข้ามพรมแดนมากขึ้น เพราะสถาบันการเงินไทยไม่สามารถพัฒนาตัวเองขึ้นมาให้ทันคู่แข่งในภูมิภาคอย่างมาเลเซียหรือสิงคโปร์ได้ในระยะสั้น” นายบัณฑูร กล่าว 
นายคาลปานา ดีไซร์ หัวหน้าภาคธุรกิจตลาดทุนภูมิภาคเอเชีย แมคควอรี กรุ๊ป กล่าวว่า ตลาดการเงินในประเทศไทยเป็นหนึ่งในตลาดที่มีการตื่นตัวมากที่สุดในเอเชีย จึงมั่นใจว่าจะตอบสนองความต้องการของลูกค้าได้ดี